เงินเฟ้อติดลบ
กระทรวงพาณิชย์ประกาศตัวเลขเงินเฟ้อเดือน ธ.ค. 2558 ติดลบ 0.9% ซึ่งทุบสถิติเงินเฟ้อติดลบต่ำสุดในรอบ 6 ปี นับจากปี 2552
8 ม.ค. 2559

กระทรวงพาณิชย์ประกาศตัวเลขเงินเฟ้อเดือน ธ.ค. 2558 ติดลบ 0.9% ซึ่งทุบสถิติเงินเฟ้อติดลบต่ำสุดในรอบ 6 ปี นับจากปี 2552
เงินเฟ้อติดลบจะกระทบอะไรกับเราบ้าง 
มาดูความหมาย “ภาวะเงินเฟ้อ (Inflation)” หมายถึง การที่ระดับราคาของสินค้าหรือการบริการในช่วงระยะเวลาหนึ่งราคาสูงขึ้นเรื่อยๆ อย่างต่อเนื่อง ดังนั้น การที่ “อัตราเงินเฟ้อติดลบ” ก็หมายความว่า ราคาสินค้าน่าจะถูกลง   
สาเหตุสำคัญที่อัตราเงินเฟ้อติดลบ เนื่องจากราคาน้ำมันดิบในตลาดโลกลดลงต่อเนื่อง จากสถานการณ์อุปทานน้ำมันดิบล้นตลาด ซึ่งก็คือราคาน้ำมันลดลง รวมถึงอัตราค่าไฟฟ้าผันแปรอัตโนมัติ (เอฟที) ลดลง
แต่ในสภาพความเป็นจริงแล้ว ทำไมยังมีความรู้สึกว่าราคาสินค้าและค่าครองชีพสูงขึ้น เรื่องใกล้ๆ ตัว เช่น ราคาอาหารจานเดียว ข้าวแกง ก๋วยเตี๋ยว ก็เริ่มปรับราคาขึ้นจากชามละ 30 บาท เป็น 40-45 บาทแล้ว มีเงินจับจ่ายใช้สอยลดลง แต่มีภาระหนี้สินเพิ่มขึ้น โดยรายได้หรือเงินเดือนไม่ได้ปรับสูงขึ้นตามราคาข้าวของ  
และถ้าเงินเฟ้อติดลบลากยาวไปเรื่อยๆ จะทำให้เกิดปัญหาเงินฝืดหรือไม่ 
ในมุมมองของนักวิชาการหลายท่านให้ความคิดเห็นว่า ไทยยังไม่เข้าสู่ภาวะเงินฝืด เพราะปัจจัยหนุนกำลังซื้อและเศรษฐกิจไทยมากขึ้น ทั้งมาตรการรัฐที่ออกมากระตุ้นเศรษฐกิจ และการลงทุนภาครัฐ การเร่งท่องเที่ยว ภาคบริการ และส่งออก ล้วนส่งผลทางจิตวิทยาต่อกำลังซื้อ ทำให้เบาใจปัญหาเรื่องเงินฝืดไปได้
ดังนั้น ในมุมมองของประชาชนทั่วไป “เงินเฟ้อติดลบ” อาจจะไม่รู้สึกอะไรมากนัก เพราะเป็นเรื่องการคำนวณตัวเลขทางเทคนิคเท่านั้น และในความเป็นจริงประชาชนสนใจเกี่ยวกับเรื่องปากเรื่องท้อง และต้องการอยู่ดีกินดี มีเงินจับจ่ายใช้สอย ทำมาค้าขายคล่องตัวมากกว่า  
โดยสำนักงานสถิติแห่งชาติได้เปิดเผยผลสำรวจความคิดประชาชน เรื่องที่ต้องการให้รัฐบาลดำเนินการเพื่อเป็นของขวัญปี 2559 อันดับแรก คือ การควบคุมสินค้าอุปโภคบริโภคไม่ให้มีราคาแพง รองลงมา เป็นการแก้ไขปัญหาหนี้สินของประชาชน การแก้ไขปัญหาผลผลิตทางการเกษตรราคาตกต่ำ การช่วยเหลือ ดูแลและสนับสนุนเงินทุนในการประกอบอาชีพให้ผู้ยากจน การจัดหาแหล่งเงินทุนดอกเบี้ยต่ำ เป็นต้น